Maski ngani pig-alok nin trabaho bilang kimikong asistante kan estadong gobyerno nin Washington, buminalik si Orosa sa Filipinas kaidtong 1922. Nagpoon siyang magtukdo nin ekonomikang pangharong sa Centro Escolar University, sagkod nagbalyo sa dibisyong preserbasyon nin pagkakan kan Philippine Bureau of Science. Mawot niyang makatabang na magkaigwa nin sadiring suplay nin pagkakan an Filipinas, pati naman mapakusog an mga pamilyang Filipino. Pig-organisa niya an grupong 4-H sa mga isla (na igwa nin mas dakul sa 22,000 na mga miyembro kan 1924), sagkod nagpasiring sa mga baryo para tukduan an mga kababaihan kun papano mag-ataman nin mga manok, pagpreserbar nin mga lokal na produkto, asin magplano nin masustansyang pagkakan. Naimbento ni Orosa an palayok ngarig makapaghurno an mga pamilyang mayo nin kuryente, asin naghaman nin mga resipe para sa mga lokal na gunuan, kabali an kamoteng kahoy, mga batag, asin niyog. An saiyang banana ketchup nagin paboritong kondimento asin salak sa pagluto sa arkipelago. Naghimo man siya nin mga arak asin calamansi nip, sarong desikato asin pulburang porma nin sarong sitrus na prutas na piggagamit man sa paggibo nin kalamansi juice, banana ketchup asin iba pang mga resipe. Nagin siyang pamayo kan Home Economics Division asin pig-organis an Division of Food Preservation kaini. Sa paggamit parehas kan saiyang kaaramang lokal asin teknikal, si Orosa may mahiwas na ambag sa kulinaryo asin nagtukdo man nin tamang paagi sa pagpreserbar nin mga katutubong pagkakan arug kan adobo, dinuguan, kilawin, asin escabeche.